钦定古今图书集成/明伦汇编/官常典/第075卷 > 南海王大临
## 钦定古今图书集成/明伦汇编/官常典/第075卷 > 南海王大临

按《梁书》本传：“南海王大临，字仁宣，大同二年，封宁国
县公，邑一千五百户。少而敏慧，年十一，遭左夫人忧，
哭泣毁瘠，以孝闻。后入国学，明经射策甲科，拜中书
侍郎，迁给事黄门侍郎。十一年，为长兼侍中，出为轻
车将军、琅邪、彭城二郡太守。侯景乱，为使持节宣惠
将军，屯新亭。俄又征还屯端门，都督城南诸军事。时”
议者皆劝收外财物，拟供赏赐。大临独曰：“物乃赏士，
而牛可犒军。”命取牛，得千馀头，城内赖以飨士。大宝
元年，封南海郡王，邑二千户。出为使持节、都督扬、南
徐二州诸军事、安南将军、扬州刺史，又除安东将军、
吴郡太守。时张彪起义于会稽，吴人陆令公、颍川庾
孟卿等劝大临走投彪。大临曰：“彪若成功，不资我力；
如其挠败，以我说焉，不可往也。”二年秋，遇害于郡，时
年二十五。

按《南史本传》：“南海王大临，字仁宣，简文第四子也。”